Partye moet kandidaatlyste inhandigPolitieke partye het Woensdag nog tot om 17:00 kans om kandidaatlyste, en die deposito van R600 000 by die Onafhanklike Verkiesingskommissie (OVK) in te dien. “Die kandidaatlyste en ŉ bankgewaarborgde tjek moet by die OVK se hoofkantoor in Centurion vir die nasionale en provinsiale verkiesing ingedien word,” het Kate Bapela, woordvoerder van die OVK, in ŉ verklaring gesê. “Partye wat nog nie hul verpligtinge nagekom het nie, word versoek om vroeg genoeg op te daag om ‘n stormloop te verhoed. Dit sal hulle ook die geleentheid bied om foutiewe dokumentasie reg te stel.” Partye wat wil meeding vir die Nasionale Vergadering moet ŉ deposito van R200 000 opdok en R45 000 vir elke provinsie waarin hul wil wedywer. Die Christelike Demokratiese Party (CDP) het Dinsdag gesê hy onttrek vanjaar uit die algemene verkiesing weens die deposito. Lees meer hier. Julius Malema, die leier van die Ekonomiese Vryheidsvegters (EFF), het die hooggeregshof in Pretoria genader om ŉ interdik te bekom om nie die deposito te betaal nie, maar dit is Dinsdag met koste van die hand gewys. Lees meer hier. Die EFF het intussen gesê hy sal die deposito Woensdag betaal wanneer hy sy kandidaatlys indien. Partye se kandidaatslyste sal tussen 28 en 31 Maart bekend gemaak word. Die publiek en politieke partye het dan tot 1 April tyd om teen enige kandidaat beswaar aan te teken. Die verkiesing vind op 7 Mei plaas.